Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda wa kumpala wa Bakalenge
3:1-28
-
Solomo usela muana wa Palô (1-3)
-
Yehowa udi umuenekela Solomo mu tshilota (4-15)
-
Solomo ukosa tshilumbu tshia bamamu 2 (16-28)
3 Solomo wakadia tshipungidi tshia dibaka ne Palô mukalenge wa Ejipitu. Wakasela muana wa Palô,+ kuluaye nende mu Tshimenga tshia Davidi+ too ne pakajikijaye kuibaka nzubu wende,+ ne nzubu wa Yehowa,+ ne tshimanu tshivua tshinyunguluke Yelushalema.+
2 Kadi bantu batshivua bafidila milambu pa miaba mitumbuke,+ bualu too ne tshikondo atshi kabavua banji kuibaka nzubu bua dîna dia Yehowa to.+
3 Solomo wakatungunuka ne kunanga Yehowa pa kuendela mu mikenji mifunda ya tatuende Davidi, kadi uvua anu ulambula milambu ne uyifuimishila pa miaba mitumbuke.+
4 Mukalenge wakaya ku Gibeona bua kulambuilaku milambu, bualu au ke uvua muaba mutumbuke uvua mutambe kumanyika.+ Solomo wakafila milambu ya kuosha tshinunu pa tshioshelu atshi.+
5 Yehowa wakamuenekela Solomo ku Gibeona mu tshilota butuku, ne Nzambi wakamba ne: “Lomba tshiudi musue bua nkupeshe.”+
6 Ke Solomo kuamba ne: “Udi muleje muena mudimu webe tatuanyi Davidi dinanga dia lulamatu dia bungi pavuaye wenda kumpala kuebe mu lulamatu, mu buakane ne mu bululame bua muoyo. Udi mutungunuke ne kumuleja dinanga dia lulamatu dia bungi edi too ne lelu paudi mumupeshe muana wa balume bua kusombaye mu nkuasa wende wa bukalenge.+
7 Mpindieu Yehowa Nzambi wanyi, udi muvuije muena mudimu webe mukalenge pa muaba wa tatuanyi Davidi, nansha muntshidi anu muana ne tshiyi mumanye malu a bungi.+
8 Muena mudimu webe udi munkatshi mua tshisamba tshiebe tshiudi musungule,+ tshidibu kabayi mua kubala anyi kumanya bungi bua bantu badimu bua muditshi tshinene bikole.
9 Nunku pesha muena mudimu webe muoyo wa ditumikila bua kulumbuluisha tshisamba tshiebe,+ bua kujingulula tshidi tshimpe ne tshidi tshibi,+ bualu nnganyi udi mua kukumbana bua kulumbuluisha tshisamba tshiebe tshidi ne bantu ba bungi etshi?”
10 Biakasankisha Yehowa bua muvua Solomo mulombe bualu ebu.+
11 Nunku Nzambi wakamuambila ne: “Bu muudi mulombe bualu ebu ne kuyi mudilombele matuku a muoyo a bungi anyi bubanji anyi lufu lua bena lukuna bebe, kadi mulombe lungenyi lua kumvua bilumbu bia kulumbuluisha,+
12 nengenze tshiudi mulombe.+ Nenkupeshe muoyo wa meji ne lungenyi,+ bua anu muvuaku kakuyi kuanji kuikala muntu mukuabu kumpala kuebe bu wewe, nunku kakuakuikala kabidi muntu mukuabu bu wewe to.+
13 Nenkupeshe kabidi bintu biudi kuyi mulombe,+ bubanji ne butumbi,+ bua kakuikadi mukalenge mukuabu bu wewe mu matuku ebe a muoyo to.+
14 Wewe muendele kabidi mu njila yanyi pa kulama mikenji yanyi ne mêyi anyi, anu bu muvua tatuebe Davidi muendelamu,+ nenkupeshe kabidi matuku a muoyo a bungi.”+
15 Pavua Solomo mutabuluke, wakajingulula ne: tshivua tshilota. Pashishe wakaya ku Yelushalema, kuimanaye kumpala kua mushete wa tshipungidi tshia Yehowa, kufilaye milambu ya kuosha ne milambu ya diumvuangana+ ne kulambishilaye bena mudimu bende bonso biakudia bia bungi.
16 Tshikondo atshi bakaji ba ndumba babidi bakalua kudi mukalenge, kuimanabu kumpala kuende.
17 Mukaji wa kumpala wakamba ne: “Bua luse, mukalenge wanyi, meme ne mukaji eu tudi basombele mu nzubu umue, ne mvua mulele pavuaye mu nzubu amu.
18 Dituku disatu panyima pa meme mumane kulela, mukaji eu wakalela pende. Tuvua pamue, anu tuetu babidi; katuvua ne muntu mukuabu mu nzubu amu to.
19 Butuku muana wa mukaji eu wakafua bualu uvua mumuladile.
20 Nunku wakajuka munkatshi mua butuku, kuangataye muananyi uvua ku luseke luanyi pavua mupika webe mukaji mulale, kumuladikaye mu maboko ende, ne wakaladika muanende uvua mufue mu maboko anyi.
21 Pamvua mubike mu dinda bua kuamusha muananyi, meme kumona ne: uvua mufue. Ke meme kumukenketa bimpe bimpe mu dinda, meme kumona ne: kavua muananyi umvua mulele to.”
22 Kadi mukaji mukuabu au wakamba ne: “Tòo, muananyi ngudi ne muoyo, ne muanebe ngudi mufue!” Kadi mukaji wa kumpala uvua wamba ne: “Tòo, muanebe ngudi mufue, ne muananyi ngudi ne muoyo.” Ke muvuabu bakokangana kumpala kua mukalenge nanku.
23 Ndekelu wa bionso mukalenge wakamba ne: “Eu udi wamba ne: ‘Muananyi ngeu udi ne muoyo, ne muanebe ngudi mufue!’ ne mukuabu udi wamba ne: ‘Tòo, muanebe ngudi mufue, ne muananyi ngudi ne muoyo!’”
24 Mukalenge wakamba ne: “Ntuadilayi muele wa mvita.” Nunku bakatuadila mukalenge muele wa mvita.
25 Ke mukalenge kuamba ne: “Kosayi muana udi ne muoyo mu bitupa bibidi, nupeshe mukaji umue tshitupa tshimue ne mukuabu tshitupa tshikuabu.”
26 Diakamue mukaji muena muana uvua ne muoyo wakasengelela mukalenge, bualu uvua mumvuile muanende luse. Wakamba ne: “Bua luse, mukalenge wanyi! Mupeshayi muana udi ne muoyo! Mu mishindu yonso kanumushipi to!” Kadi mukaji mukuabu au uvua wamba ne: “Kakuikala ni nguebe ni nguanyi to! Bamukose mu bitupa bibidi!”
27 Ke mukalenge kuandamuna ne: “Peshayi mukaji wa kumpala eu muana udi ne muoyo! Mu mishindu yonso kanumushipi to, bualu yeye ke mamuende.”
28 Nunku Isalele mujima wakumvua lumu lua muvua mukalenge mukose tshilumbu atshi, ne bavua batshina mukalenge,+ bualu bavua bamone ne: uvua ne meji a Nzambi bua kulumbuluisha bilumbu.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
1 Bakalenge 3
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
lua_Latn lua_Latn lua_Latn lua_Latn unk unk lua_Latn unk lua_Latn unk lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn kon_Latn kon_Latn lua_Latn lua_Latn lua_Latn lua_Latn eng_Latn